‘केह् अमीर आदमी लोकें गी जानै थमां मारी सकदे हे ?’ ‘की नेईं? ओह् असानी कन्ने मारी सकदे हे। केई बारी अमीर लोक इक-दूए गी बी मारी ओड़दे न। इक बारी फौजी लांसर तात्यान अलेक्सेयेन्ना कोल आइयै रेहा हा। उसदी मामोंत कन्ने लड़ाई होई गेई। उनें दौंने अपनी-अपनी पस्तौल कड्ढी लेई, ते बगीचे च गे उठी। उत्थें, झीलै दे कंढे आले रस्ते च फौजी ने मामोंत पर नेहा नशाना लया जे गोली उसदे कालजे दे पार होई गेई। इंयां मामोंत साह्‌ब सुर्गबासी होई गे, ते फौजी दी बदली काकेशिया च होई गेई। मामला खत्म होई गेआ। इयै नेह् लोक इक-दूए दी जान कड्ढने कोला बी नेईं टलदे। ऐसी हालती च करसानै-नेह् ऐरे-गैरे किस गिनती च औंदे न ? जिन्ने चाहो फुंडी ओड़ो। अज्ज-कल ते कम्म होर बी असान होई गेआ ऐ की जे गलाम ते रेह् नेईं। पह्‌लें ओह् किश सावधानी बरतदे हे, की जे करसान उंदी मलकीयत हे।’